**Predkladacia správa**

Návrh rozpočtu Sociálnej poisťovne na rok 2024 a rozpočtový výhľad na roky 2025 a 2026 (ďalej len „návrh rozpočtu Sociálnej poisťovne na rok 2023“), sa predkladá na rokovanie Národnej rady Slovenskej republiky v súlade s § 122 ods. 4 písm. c) bod 2. zákona č. 461/2003 Z. z. o sociálnom poistení v znení neskorších predpisov (ďalej len „zákon o sociálnom poistení“). Rešpektuje príslušné ustanovenia zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov a ďalšie predpisy a dokumenty.

V návrhu rozpočtu Sociálnej poisťovne na rok 2024 sú v zmysle čl.5, odseku 9 ústavného zákona č. 493/2011 Z. z. zapracované príjmy a výdavky vychádzajúce z tabuľky 5 prílohy Vládou SR schváleného Návrhu rozpočtu verejnej správy na roky 2024 až 2026.

Do príjmov Sociálnej poisťovne bol v rokoch 2023 až 2026 zapracovaný transfer finančných prostriedkov zo štátneho rozpočtu Slovenskej republiky (ŠR SR). Výška transferu zo ŠR SR zohľadňuje nevyhnutnú technickú rezervu finančných prostriedkov pre zachovanie platobnej schopnosti Sociálnej poisťovne v zmysle § 157 ods. 4 zákona o sociálnom poistení.

|  |  |  |  |  |
| --- | --- | --- | --- | --- |
|  |  |  |  | v tis. eur |
| **Ukazovateľ** | **Očakávaná skutočnosť v roku 2023** | **Rok 2024** | **Rok 2025** | **Rok 2026** |
| Transfer zo ŠR SR | 1 060 000 | 2 800 000 | 3 600 000 | 3 500 000 |

Pri tvorbe správneho fondu sa vychádzalo zo zákonom stanovenej tvorby správneho fondu najviac vo výške 2,4 % z príjmov z poistného, 0,25 % z príspevkov na starobné dôchodkové sporenie a ďalších ustanovených príjmov v § 168 ods. 2 zákona o sociálnom poistení.

Z hľadiska **celkového hospodárenia Sociálnej poisťovne** je možné očakávať v rokoch 2023 až 2026 výsledky:

|  |  |  |  |  |  |
| --- | --- | --- | --- | --- | --- |
|  |  |  |  |  | v tis. eur |
| **Ukazovateľ** | **Zdroje** | **Príjmy v bežnom roku** | **Výdavky (náklady)** | **Bilančný rozdiel v bežnom roku** | **Bilančný rozdiel celkom** |
| a | 1 | 2 | 3 | 4 | 5 |
| Očakávaná skutočnosť v roku 2023 | 12 757 927 | 11 706 975 | 11 861 011 | -154 036 | 896 916 |
| Návrh rozpočtu na rok 2024 | 13 919 423 | 13 022 507 | 13 028 741 | -6 234 | 890 682 |
| Rozpočtový výhľad na:  |   |   |   |   |   |
| rok 2025 | 14 785 359 | 13 894 677 | 13 866 745 | 27 932 | 918 614 |
| rok 2026 | 15 107 532 | 14 188 918 | 14 141 069 | 47 849 | 966 463 |

Hospodárenie Sociálnej poisťovne bude v rokoch 2023 až 2026 ovplyvňovať deficitné hospodárenie v základnom fonde nemocenského poistenia a v základnom fonde starobného poistenia. Deficit bude Sociálna poisťovňa riešiť v zmysle § 167 ods. 1 zákona o sociálnom poistení z rezervného fondu solidarity a aj z vnútorných zdrojov v zmysle § 122 ods. 4 písm. g) a § 123 ods. 2 písm. b) bod 6.

Dôchodkové dávky sa v rokoch 2024 až 2026 zvyšujú podľa § 82 zákona o sociálnom poistení. Úrazové dávky sa v rokoch 2024 až 2026 zvyšujú podľa § 89 zákona o sociálnom poistení.